钦定古今图书集成/明伦汇编/官常典/第797卷 > 王思诚
## 钦定古今图书集成/明伦汇编/官常典/第797卷 > 王思诚

按《元史》本传：“思诚，字致道，兖州嵫阳人。天资过人，七
岁从师，授《孝经》《论语》，即能成诵。家本业农，其祖佑诟
家人曰：‘儿大不教力田，反教为迂儒邪’？思诚愈自力

官。寻升应奉翰林文字，再转为待制。至正元年，迁奉”
议大夫、国子司业。二年，拜监察御史，上疏言：“京畿去
年秋不雨，冬无雪，方春首月，蝗生，黄河水溢。盖不雨
者阳之亢，水涌者阴之盛也。尝闻一妇衔冤，三年大
旱。往岁伯颜专擅威福，仇杀不辜，郯王之狱，燕铁木
儿宗党死者不可胜数。非直一妇之冤而已，岂不感
伤和气邪？宜雪其罪。”敕有司行祷百“神，陈牲币，祭河
伯，发卒塞其缺。被灾之家，死者给葬具，庶几可以召
阴阳之和，消水旱之变，此应天以实不以文也。”行部
至檀州，首言：“采金铁冶提举司设司狱，掌囚之应徒
配者，釱趾以春。金矿旧尝给衣与食，天历以来，水坏
金冶，因罢其给，啮草饮水死者三十馀人，濒死者又
数人。夫罪不至死，乃拘囚至于饿死，不若加杖而使
速死之愈也。况州县俱无囚粮轻重，囚不决者多死
狱中，狱吏妄报其病日月、用药次第，请定瘦死多寡，
罪著为令。”又言：“至元十六年开坝河，设坝夫户八千
三百七十有七；车户千七十，出车三百九十两；船户
九百五十，出船一百九十艘。坝夫累岁逃亡，十损四
五，而运粮之数，十增八九。船止六十八艘，户止七百
六十有一，车之存者二百六十七，两，户之存者二千
七百五十有五，昼夜奔驰，犹不能给。坝夫，户之存者
一千八百三十有二。一夫日运四百馀石，肩背成疮，
憔圽如鬼，甚可哀也。”河南、湖广等处打捕鹰房府打
捕户尚玉等一万三千二百二十五户，阿“难答百姓
刘德元等二千三百户，可以签补，使劳佚相资。”又言：
“燕南、山东，密迩京师，比岁饥馑，群盗纵横。巡尉、弓兵
与提调、捕盗官会邻境以讨之。贼南则会于北，贼西
则会于东，及与贼会，望风先遁，请立法严禁之。”又言：
“初开海道，置海仙鹤哨船四十馀艘，往来警逻。今弊
船十数，止于刘家港口，以捕盗为名，实不出海，以致
寇贼猖獗。宜即莱州洋等处分兵守之，不令泊船岛
屿，禁镇民与稍水为婚，有能捕贼者以船畀之，获贼
首者赏以官。仍移江浙、河南行省，列戍江海诸口，以
诘海商还者，审非寇贼，始令泊船。下年粮船开洋之
前，遣将士乘海仙鹤于二月中旬入海，庶几海道宁
息。”朝廷多是其议。松州官吏诬构良民以取赂愬于
台者四十人，选思诚鞫问，思诚密以他事入松州境，
执监州以下二十三人皆罪之。还至三河县，一囚愬
不已，俾其党异处，使之言囚曰：“贼向盗某芝麻，某追
及，刺之几死，贼以是图复仇。今弓手欲捕，获功之数
适中。”贼计其赃，实某妻裙也。以裙示失主，主曰：“非吾
物。”其党词屈，遂释之。丰润县一囚，年最少，械系濒死，
疑而问之，曰：“昏暮，三人投宿，将诣集场，约同行。未夜
半趣行，至一冢间，见数人如有宿约者，疑之，众以为
盗告，不从，胁以白刃，驱之前，至一民家，众皆入，独留
户外，遂潜奔赴县，未及报而被收。”思诚遂正有司罪，
少年获免。出佥河南山西道肃政廉访司事。行部武
乡县，监县来迓，思诚私语吏属曰：“此必赃吏。”未几，果
有愬于道侧者，问曰：“得无诉监县敓汝马乎？”其人曰：
“然”，监县抵罪。吏属问思诚先知之故，曰：“衣敝衣，乘骏
马，非诈而何？”陕西行台言，欲疏凿黄河三门，立水陆
站以达于关陜。移牍思诚，会陕西、河南省宪臣及郡
县长吏视之，皆畏险阻，欲以虚辞复命。思诚怒曰：“吾
属自欺，何以责人，何以待朝廷？诸君少留，吾当躬诣
其地。”众惶恐从之。河中滩碛百有馀里，嶕石错出，路
穷，舍骑徒行，攀藤葛以进。众惫喘汗弗敢言，凡三十
里，度其不可，乃作诗历叙其险。执政采之，遂寝其议。
召修辽、金、宋三史，谓秘书监丞。会国子监诸生相率
为哄，复命为司业。思诚召诸生立堂下，黜其首为哄
者五人，罚而降斋者七十人，勤者升，惰者黜。于是更
相勉励，超陞兵部侍郎，监烧燕南昏钞。忽心悸勿宁。
已而母病，事毕，驰还京师侍疾。及丁内忧，扶榇南归。
甫禫，朝廷行内外通调法，选郡县守令，起思诚太中
大夫、河间路总管。磁河水频溢，决铁灯干。铁灯干，真
定境也，召其邑吏，责以惩之。遂集民丁作堤，昼夜督
工，期月而塞。复筑夹堤于外，亘十馀里，命濒河民及
弓手列置草舍于上，击木以防盗决。是年民获耕艺，
岁用大稔。乃募民运碎甓治郭外行道，高五尺，广倍
之，往来者无泥途之病。南皮民父祖尝濒御河种柳，
输课于官，名曰“柳课。”后河决，柳俱没，官犹征之，凡十
馀年，其子孙益贫不能偿，思诚连请于朝，除之。郡庭
生嘉禾三本，一本九茎，一本十六茎，一本十三茎，茎
五六穗。僚属欲上进，思诚曰：“吾尝恶人行异政，沽美
名。”乃止。所辖景州广川镇，汉董仲舒之里也；河间尊
福乡，博士毛苌旧居也，皆请建书院，设山长员。召拜
礼部尚书。十二年，帝以四方民颇失业，命名臣巡行
劝课。思诚至河间及山东诸路，召集父老，宣帝德意，
莫不感泣。缄进二麦、豌豆，帝嘉之，赐上尊二。召还，迁
国子祭酒，俄复为礼部尚书，知贡举，升集贤侍讲学
士，兼国子祭酒。应诏言事：“一曰置行省丞相以专方面；二曰宽内郡征输，以固根本；三曰汰冗兵以省粮
运，四曰改禄秩以养官廉，五曰罢行兵马司以便诘
捕，六曰复倚郭县以正纪纲；七曰设尝选以起淹滞。”
寻出为陕西行台治书侍御史，辞以老病，不允，力疾
戒行。十七年春，红巾陷商州，夺七盘，进据蓝田县，距
奉元一舍。思诚会豫王阿剌忒纳失里及省院官于
安西王月鲁帖木儿邸，众汹惧无言。思诚曰：“陕西重
地，天下之重轻系焉。察罕帖木儿河南名将，贼素畏
之，宜遣使求援，此上策也。”戍将嫉客兵轧己，论久不
决。思诚曰：“吾兵弱，旦夕失守，咎将安归？”乃移书察罕
帖木儿曰：“河南为京师之庭户，陕西实内郡之籓篱，
两省相望，互为唇齿，陕西危则河南岂能独安乎？”察
罕帖木儿新复陕州，得书大喜曰：“先生真有为国为
民之心，吾宁负越境擅发之罪。”遂提轻兵五千，倍道
来援。思诚犒军于凤凰山，还定守御九事，夜宿台中，
未尝解衣。同官潜送妻子过渭北，思诚止之，分守北
门。其属闻事急，欲图苟免，思诚从容谕之曰：“吾受国
重寄，安定一方，期戮力报效，死之可也。自古皆有死，
在迟与速耳。”众乃安。既而援兵破贼，河南总兵官果
以察罕帖木儿擅调，遣人问之。思诚亟请于朝，宜命
察罕帖木儿专守关陕，仍令便宜行事。诏从之。行枢
密院掾史田甲受赂，事觉，匿豫邸，监察御史捕之急，
并系其母。思诚过市中见之，曰：“嘻，古者罪人不孥，况
其母乎！吾不忍以子而系其母。”令释之，不从，思诚因
自劾不出，诸御史谒而谢之。初，监察御史有封事，自
中丞以下惟署纸尾，莫敢问其由，事行始知之。思诚
曰：“若是，则上下之分安在？”凡上章，必拆视不可行者，
以台印封置架阁库。俄起五省馀丁军，思诚争曰：“关
中方用兵，困于供给，民多愁怨，复有是役，万一为变，
所系岂轻耶？”事遂寝。十七年召拜通议大夫、国子祭
酒。时卧疾，闻命即起，至朝邑，疾复作。十月卒于旅舍，
年六十有七。谥献肃。